Diari Oficial de la Generalitat Valenciana


Sumari del DOGV 8344, del 23-07-2018 (2018/7170)

RESOLUCIÓ de 17 juliol de 2018, del conseller d'Hisenda i Model Econòmic, per la qual es deleguen competències en la consellera de Justícia, Administració Pública, Reformes Democràtiques i Llibertats Públiques.
------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8344

Data del DOGV
:   23-07-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/7170


Data del document
:   17-07-2018

Organisme emissor
:   Conselleria d'Hisenda i Model Econòmic

Tipus de document
:   Resolució

Descriptors 

:   * Conselleria d'Hisenda i Model Econòmic

RESOLUCIÓ de 17 juliol de 2018, del conseller d'Hisenda i Model Econòmic, per la qual es deleguen competències en la consellera de Justícia, Administració Pública, Reformes Democràtiques i Llibertats Públiques. [2018/7170]  
El Decret 176/2016, de 25 de novembre, del Consell, pel qual s'aprova el Reglament orgànic i funcional de la Conselleria d'Hisenda i Model Econòmic, estableix l'estructura orgànica i competencial d'aquesta conselleria, i en concret en l'article 34 determina que la Direcció General de Tecnologies de la Informació i les Comunicacions és el centre directiu que assumeix les competències per a l'Administració de la Generalitat i els seus organismes autònoms, en matèria de modernització de l'Administració, seguretat de la informació, planificació, coordinació, autorització i control de les tecnologies de la informació, les telecomunicacions i comunicacions corporatives i la tele-administració de la Generalitat.  
Per tant, la Conselleria d'Hisenda i Model Econòmic, a través d'aquesta direcció general, és l'únic departament competent per a contractar béns i serveis TIC per a les conselleries i els organismes autònoms de la Generalitat. Se n'exceptua a la Conselleria de Sanitat Universal i Salut Pública, en matèries que li siguen pròpies. Per això, quan un departament del Consell té una necessitat informàtica, ha de sol·licitar la seua valoració i provisió, si escau, a la Direcció General de Tecnologies de la Informació i les Comunicacions. Això també s'aplica als mitjans materials TIC de l'Administració de justícia.  
La Conselleria de Justícia, Administració Pública, Reformes Democràtiques i Llibertats Públiques ha rebut nombroses sol·licituds de la Fiscalia, del Tribunal Superior de Justícia de la Comunitat, de les audiències provincials i dels jutjats, que sol·liciten disposar de l'eina informàtica Microsoft Office, a més del Lliure Office que la Direcció General de Tecnologies de la Informació i les Comunicacions instal·la en els equips dels llocs de treball. Per a poder treballar amb Microsoft Office s'han d'adquirir llicències d'ús dels productes que el componen (Word, Excel, Access?).  
Per ser la mateixa Conselleria de Justícia, Administració Pública, Reformes Democràtiques i Llibertats Públiques, la coneixedora directa de les necessitats i dels motius que puguen justificar el subministrament d'aquestes llicències en els òrgans de l'Administració de justícia, és convenient que siga aquest departament el competent per a valorar aquests condicionants, i fonamentar l'excepcionalitat del no compliment de la Moció 12/IX de les Corts, sobre el foment de l'ús de llicències lliures en l'Administració autonòmica (aprovada en el ple de 26.05.2016) i per tant realitzar les contractacions corresponents, si escau.  
  
Aquesta Conselleria, en compliment de la moció esmentada continuarà fomentant l'ús de llicències lliures en l'Administració autonòmica.  
L'article 9 de la Llei 40/2015, d'1 d'octubre, de règim jurídic del sector públic estableix «1. Els òrgans de les diferents administracions públiques poden delegar l'exercici de les competències que tinguen atribuïdes en altres òrgans de la mateixa Administració, encara que no siguen jeràrquicament dependents, o en organismes públics o entitats de dret públic vinculats o dependents d'aquelles».  
  
El conseller d'Hisenda i Model Econòmic exerceix les màximes competències en matèria de tecnologies de la informació i la comunicació de l'Administració de la Generalitat, de conformitat amb el que disposa en l'article 1 del Decret 176/2016, de 25 de novembre, el Consell, pel qual s'aprova el Reglament orgànic i funcional de la Conselleria d'Hisenda i Model Econòmic.  
Per tant, de conformitat amb el que disposa l'article 9 de la Llei 40/2015, d'1 d'octubre de règim jurídic del sector públic, resolc:  
  
  
Primer  
Delegar en la consellera de Justícia, Administració Pública, Reformes Democràtiques i Llibertats Públiques, les competències per a la contractació del subministrament i suport de les llicències Microsoft Office necessàries per a la Fiscalia, el Tribunal Superior de Justícia de la Comunitat, les audiències provincials i els jutjats de la Comunitat, amb els límits següents:  
- Un únic expedient de contractació inclourà totes les llicències necessàries.  
- En la memòria justificativa de la contractació es farà esment a la Moció 12/IX i als motius pels quals s'obvia aquest mandat de les Corts.  
  
- És necessari que abans de l'inici de l'expedient de contractació es consulte la DGTIC respecte a l'acord de llicència, per a adequar-lo a les polítiques i formes de distribució emprades per la DGTIC.  
- La instal·lació de les llicències en el lloc de treball informàtic serà realitzada per la DGTIC.  
- No s'instal·laran més llicències de les adquirides.  
- No s'instal·laran funcionalitats per a les quals no s'hagen adquirit llicències.  
- Correspon la custòdia i la gestió de les llicències adquirides a la Direcció General de Tecnologies de la Informació i les Comunicacions.  
  
  
Segon  
En totes les resolucions que s'adopten i en els contractes que es formalitzen en virtut de delegació, es farà constar expressament el que s'estableix en l'article 63 de la Llei 5/1983, del Consell, i en l'article 9 de la Llei 40/2015, d'1 d'octubre, de règim jurídic del sector públic.  
  
  
Tercer  
Les delegacions de competències que es disposen en la present resolució no seran obstacle perquè l'òrgan delegant pot reclamar el coneixement o resolució dels assumptes que considere oportuns, així mateix podran revocar-les en qualsevol moment de conformitat amb el que s'estableix en l'article 63.5 de la Llei 5/1983, de Consell, i en els articles 9, 10 i concordants de l'esmentada Llei 40/2015.  
  
  
Quart  
La present resolució entrarà en vigor l'endemà de la publicació en el Diari Oficial de la Generalitat Valenciana.  
  
València, 17 de juliol de 2018.- El conseller d'Hisenda i Model Econòmic: Vicent Soler i Marco.